《灯下书怀》
清代·张玉墀

寂寞书斋对短檠，无聊还自说平生。茶虽多饮诗仍俗，酒可消愁器易盈。

痛到齿牙经岁月，疾成疯癣验阴晴。不堪回首惟衰老，怕听堂前哭泣声。

作者简介：号子佩，字云阶。道光庚子举人。授徒里中，汲引寒畯，多所造就，主讲靖江马驮书院，文风丕变，尤饶干济才，遇事敢为。咸丰庚申之乱，邑城陷，华墅为常昭门户，玉墀倡率团练拒之于定山、放羊山、祝塘、松桥等处，屡挫凶锋，相持数阅月，杀敌无算。常昭失守，始避地江北，及邑城复，董理善后事寻卒。著有詅痴集。邑志传忠义。